Незалежны Рэспубліканскі Саюз Моладзі › Навіны › NRM гукае вясну па ўсёй Беларусі
NRM гукае вясну па ўсёй Беларусі
Мяркуючы па сёньняшнім надвор’і, разьвітаньне зь зімою ўсё ж адбылося. Але варта замацаваць эфэкт: дзеля таго, каб сяляне маглі прыступіць да пасяўной, NRM дасьць дадатковы «разьвітальны» канцэрт у Менску і шэраг канцэртаў і іншых гарадох.
Generation.by вылавіў Лявона Вольскага на саўндчэку ў Магілёве і папрасіў ацаніць мэтэаралягічныя вынікі ўчорашняга канцэрту:
«Па дарозе ў Магілёў сьнегу ня бачылі, сонейка сьвяціла. Так што дакладна не зіма. Але паколькі ў Менску дождж, то, магчыма, замест вясны прыйшла восень. Такі парадокс. Так што на наступным канцэрце пагукаем вясну як трэба».
Сапраўды нечаканым стаў своечасовы пачатак канцэрту. Людзі толькі падыходзілі-заходзілі, займалі чаргу ў гардэроб, а з залі ўжо даносіўся «Паветраны шар».
«Хаця гучаньне было ня вельмі, ад самога канцэрту ўражаньне вельмі добрае. Абмяняліся энэргетыкамі. Мы ўжо даўна ня гралі для такой колькасьці людзей на Радзіме», — падзяліўся Лявон.
Народу было шмат. Як кажа зь хітраю ўсьмешкаю арганізатар: «Поўны клюб адпаведна правілам пажарнай бясьпекі».
Канцэрт атрымаўся паганскім — не дарма ж ён зьнітаваны з абрадам провадаў зімы. Як заклінаньні, людзі падпявалі ўсе песьні, трэсьлі галовамі і вадзілі карагоды. Напрыканцы было калектыўнае гуканьне артыстаў на «біс» і рытуальнае выканьне ўжо без артыстаў «Простых слоў».
Апублікавана 14.03.2008 by Андрэй.